Φίλιππος Γουλιέλμος του Παλατινάτου

Ο Φίλιππος Γουλιέλμος (γερμ. Philipp Wilhelm, 24 Νοεμβρίου 1615 - 2 Σεπτεμβρίου 1690) από τον Οίκο των Βίττελσμπαχ, ήταν κόμης του Παλατινάτου-Νόιμπουργκ (1653-90), δούκας του Γύλιχ-Μπεργκ (1653-79) και εκλέκτορας του Παλατινάτου (1685-90).

Βιογραφία
Ήταν το μοναδικό παιδί και ο μοναχογιός του Βόλφγκανγκ Γουλιέλμου του Παλατινάτου-Νόιμπουργκ και της Μαγδαληνής των Βίττελσμπαχ, κόρης του Γουλιέλμου Ε΄ της Βαυαρίας. Είχε δύο ακόμη αδέλφια από το δεύτερο γάμο του πατέρα του που απεβίωσαν σε νεαρή ηλικία.

Το 1653 απεβίωσε ο πατέρας του και τον διαδέχθηκε ως κόμης του Νόιμπουργκ και δούκας του Γύλιχ-Μπεργκ. Το 1685 απεβίωσε ο εγγονός του έκτου εξαδέλφου του, Κάρολος Β΄ του Παλατινάτου, τελευταίος του πρεσβύτερου κλάδου των Προτεσταντών Ζίμμερν και τον διαδέχθηκε. Ο ίδιος ήταν Καθολικός. Όμως η αδελφή του Καρόλου Β΄, Ελισάβετ Καρλόττα, σύζυγος του Φίλιππου Α΄ της Ορλεάνης, διεκδίκησε τη διαδοχή. Ο Λουδοβίκος ΙΔ΄ της Γαλλίας, αδελφός του Φίλιππου Α΄, εισέβαλε στο Παλατινάτο, γεγονός που αποτέλεσε την αφορμή του Εννεαετούς Πολέμου (1688-97).

Από τον πρώτο του γάμο δεν είχε επιζώντα τέκνα. Το 1653 νυμφεύτηκε για δεύτερη φορά και είχε έναν ευτυχισμένο γάμο. Έκανε δεκατέσσερα τέκνα. Τα πρώτα έτη του γάμου του το ζεύγος διέμενε στο Ντύσσελντορφ, όπου ίδρυσε ναούς και μονές. 

Ο Φίλιππος Γουλιέλμος απεβίωσε το 1690 και τον διαδέχθηκαν οι γιοί του, πρώτα ο Ιωάννης Γουλιέλμος και έπειτα ο Κάρολος Γ΄ Φίλιππος, ως εκλέκτορες του Παλατινάτου, και ο Φίλιππος Γουλιέλμος Αύγουστος ως κόμης του Νόιμπουργκ.

Οικογένεια
Πρώτα νυμφεύτηκε την Άννα Αικατερίνη Κωνσταντία των Βάσα, κόρη του Σιγισμούνδου Γ΄ της Πολωνίας και Λιθουανίας. Απέκτησαν ένα τέκνο που δεν επιβίωσε:

 θνησιγενής γιος (1645).

Η σύζυγός του απεβίωσε το 1651.

Δύο έτη αργότερα, ο Φίλιππος Γουλιέλμος έκανε τον δεύτερο γάμο του, με την Ελισάβετ Αμαλία, κόρη του Γεωργίου Β΄ της Έσσης-Ντάρμστατ, και απέκτησε δεκαεπτά τέκνα:
 Ελεονώρα Μαγδαληνή (1655 - 1720), παντρεύτηκε τον Λεοπόλδο Α΄ της Αγίας Ρωμαϊκής Αυτοκρατορίας.
 Μαρία Αδελαΐδα (6 Ιανουαρίου - 22 Δεκεμβρίου 1656).
 Σοφία Ελισάβετ (1657 - 1658).
 Ιωάννης Γουλιέλμος (1658 - 1716), Εκλέκτορας του Παλατινάτου.
 Βόλφγκανγκ Γεώργιος (1659 - 1683), Βοηθός Επίσκοπος της Κολωνίας.
 Λουδοβίκος Αντώνιος (1660 - 1694), Επίσκοπος του Βορμς.
 Κάρολος Γ΄ Φίλιππος (1661 - 1742), Εκλέκτορας του Παλατινάτου.
 Αλέξανδρος Σιγισμούνδος (1663 - 1737), Επίσκοπος του Άουγκσμπουργκ.
 Φραγκίσκος Λουδοβίκος (1664 - 1732), Αρχιεπίσκοπος του Τριρ και του Μάιντς.
 Φρειδερίκος Γουλιέλμος (1665 - 1689), στρατηγός των Αψβούργων.
 Μαρία Σοφία (1666 - 1699), παντρεύτηκε τον Πέτρο Β΄ της Πορτογαλίας.
 Μαρία Άννα (1667 - 1740), παντρεύτηκε τον Κάρολο Β΄ της Ισπανίας.
 Φίλιππος Γουλιέλμος Αύγουστος (1668 - 1693), Πρίγκιπας του Νόιμπουργκ.
 Δωροθέα Σοφία (1670 - 1748), παντρεύτηκε τον Οντοάρντο Φαρνέζε, Πρίγκιπα Διάδοχο της Πάρμας & Πλακεντίας.
 Εδβίγη Ελισάβετ (1673 - 1722), παντρεύτηκε τον Ιάκωβο Λουδοβίκο Σομπιέσκι, Πρίγκιπα της Πολωνίας.
 Ιωάννης (1 - 2 Φεβρουαρίου 1675).
 Λεοπολδίνη Ελεονώρα (1679 - 1693).

Από τους οκτώ γιους του πέντε έμειναν άγαμοι (τέσσερις επίσκοποι και ένας στρατηγός), δύο έκαναν μόνο κόρες και ένας έκανε δύο θνησιγενή αγόρια. Έτσι, ο κλάδος του Νόιμπουργκ εξέλιπε μετά από αυτούς.

Πρόγονοι

Εξωτερικοί σύνδεσμοι

Κατηγορία:Οίκος του Βίττελσμπαχ
Κατηγορία:Δούκες του Μπεργκ
Κατηγορία:Δούκες του Γύλιχ